APSTIPRINU
Izsoles komisijas priekšsēdētājs,
LU Cietvielu fizikas institūta direktors
Andris Anspoks
28.11.2022

**LU Cietvielu fizikas institūta Intelektuālā īpašuma izsoles nolikums Nr. 2022/5
“Optiskais gāzu sensors”**

1. Vispārīgie noteikumi:
	1. Izsoles rīkotājs: Latvijas Universitātes Cietvielu fizikas institūts (turpmāk – *CFI*), zinātniskās institūcijas reģistrācijas apliecība Nr. 381016, juridiskā adrese: Ķengaraga iela 8, Rīga, LV – 1063.
	2. Izsoles komisija: CFI direktora 2022. gada 19.maija rīkojumu Nr. 16-v22 apstiprināta izsoles komisija.
	3. Nolikums nosaka CFI intelektuālā īpašuma izsoles norises kārtību (turpmāk – *Nolikums*).
	4. CFI komercializē tai piederošo intelektuālo īpašumu ar mērķi iegūt maksimāli komerciāli izdevīgāko piedāvājumu par darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” projekta Nr. KC-PI-2020/47 “Optiskais gāzu sensors” (OG Sense) ietvaros radīto intelektuālo īpašumu - tehnoloģiju “Optical Gas Sensor”, kas ir aprakstīta (Pielikumā nr.1).
	5. Informāciju par intelektuālo īpašumu var iegūt, sazinoties ar projekta vadītāju:
	Gatis Mozoļevskis, e-pasts: gatis.mozolevskis@cfi.lu.lv, tel.nr. 29106977
	6. Izsoles forma – rakstiska izsole ar augšupejošu soli.
2. Nolikumā lietotie termini
	1. Izsoles dalībnieks – fiziska vai juridiska persona.
	2. Izsoles objekts – īpašumtiesības uz intelektuālo īpašumu – zinātību (*know-how*) par tehnoloģiju, kas aprakstīta Pielikumā nr.1.
	3. Izsoles objekta sākumcena:
* vienreizējs maksājums 500 eiro (pieci simti eiro), kas netiek mainīts izsoles gaitā;
* minimālais ikgadējais maksājums 300 eiro (trīs simti eiro), kas netiek mainīts izsoles gaitā;
* licences izmantošanas maksa 4% (četri procenti) no licencētas produkcijas realizācijas apgrozījuma, kas ir izsoles augšupejoša soļa priekšmets.
	1. Līguma izpildes termiņš – 5 (pieci) gadi no Līguma noslēgšanas, vai līdz saistību pilnīgai izpildei.
	2. Dalībnieka izsolē piedāvātā cena maksājama atbilstoši līguma noteikumiem (Pielikums Nr.4).
	3. Visaugstākā izsolāmā objekta cena – izsoles dalībnieka rakstiski izteikts piedāvājums, kas ietver no visiem izsoles dalībniekiem visaugstāko solīto licences izmantošanas maksu.
	4. Izsoles uzvarētājs – izsoles dalībnieks, kurš par izsoles objektu nosolījis visaugstāko izsolāmā objekta cenu.
	5. Pieteikums – izsoles dalībnieka iesūtīts pieteikums par dalību izsolē ar iekļautu piedāvāto izsolāmā objekta cenu (Pielikums Nr. 2).
1. Izsoles organizācijas kārtība
	1. Ne vēlāk kā 2 (divas) nedēļas pirms izsoles Komisija publicē informāciju par izsoli Latvijas Republikas oficiālajā izdevumā “Latvijas Vēstnesis” un CFI mājas lapā www.cfi.lu.lv sadaļā “Izsoles”, tajā pašā mājas lapā ievietojot izsoles nolikumu, izsoles pieteikuma veidlapu, apliecinājuma formu un līguma projektu.
	2. Par Izsoles dalībnieku var kļūt jebkura tiesībspējīga fiziska vai juridiska persona, kura Nolikumā noteiktajā termiņā un kārtībā ir iesniegusi šādus dokumentus:
		1. Aizpildītu Pieteikumu dalībai izsolē (Pielikums Nr. 2), kurā norādīta summa, par kādu Izsoles dalībnieks vēlas iegādāties Izsoles objektu. Iesniegumā Izsoles dalībnieks apliecina, ka ir iepazinies ar Nolikuma nosacījumiem.
		2. Fiziskai personai papildus jāiesniedz personu apliecinoša dokumenta (pases vai ID kartes) kopija. Ja fizisku personu izsolē pārstāv cita persona – notariāli apliecināta pilnvara vai pilnvaras kopija.
		3. Juridiskai personai papildus jāiesniedz:
			1. Izdruka no Uzņēmumu reģistra (UR) tīmekļa vietnes https:// info.ur.gov.lv vai Pieteikumā jānorāda informācija kā saite uz informācijas vienību UR tīmekļvietnē, kas apliecina Izsoles dalībnieka reģistrāciju atbilstoši Latvijas Republikas normatīvu aktu prasībām. Ārvalstī reģistrētam Izsoles dalībniekam jāiesniedz līdzvērtīgas uzņēmējdarbību/komercdarbību reģistrējošas iestādes ārvalstīs, kur Izsoles dalībnieks reģistrēts, izdotas reģistrācijas apliecības kopija vai dokuments, kas apliecina, ka Izsoles dalībnieks ir reģistrēts atbilstoši attiecīgās valsts normatīvo aktu prasībām. Ja Izsoles dalībnieka reģistrācijas valsts normatīvie akti nenosaka reģistrācijas apliecības izdošanu, Izsoles dalībnieks iesniedz informāciju par Izsoles dalībnieka reģistrācijas numuru un reģistrācijas laiku, kā arī norāda kompetento iestādi, kas nepieciešamības gadījumā var apliecināt reģistrācijas faktu.
			2. Izdruka no UR tīmekļa vietnes https:// info.ur.gov.lv vai Pieteikumā jānorāda informācija kā saite uz informācijas vienību UR tīmekļvietnē, kas apliecina Izsoles dalībnieka pārstāvja, kurš paraksta Pieteikumu, paraksta (pārstāvības) tiesības. Ārvalstī reģistrētam Izsoles dalībniekam jāiesniedz dokuments, kas apliecina Izsoles dalībnieka, kurš paraksta Pieteikumu, paraksta (pārstāvības) tiesības. Ja dokumentus paraksta Izsoles dalībnieka pilnvarotā/-ās persona/-as, tad pievienojams pilnvaras oriģināls vai Izsoles dalībnieka paraksttiesīgās amatpersonas apstiprināta pilnvaras kopija, kas apliecina personas/u tiesības parakstīt dokumentus Izsoles dalībnieka vārdā.
			3. Izsoles dalībnieka apliecinājums, ka tam uz izsoles dienu nav uzsākta maksātnespējas vai bankrota procedūra (Pielikums Nr. 3).
			4. Izsolesdalībnieka apliecinājums,ka tam uz izsoles dienu nav piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas ES vai Ziemeļatlantijas līgumu organizācijas dalībvalsts noteiktas sankcijas (Pielikums Nr. 3).
	3. Pieteikums ar visiem pielikumiem jāsagatavo latviešu vai angļu valodā, vai citā svešvalodā, tam jābūt skaidri salasāmam, bez labojumiem un dzēsumiem. Ja Pieteikums un tā pielikumi ir svešvalodā, jāpievieno to normatīvajos aktos noteiktajā kārtībā apliecināts tulkojums uz latviešu valodu. Ja Izsoles dalībnieks iesniedz dokumenta atvasinājumus, tie jāapliecina atbilstoši 2018. gada 4. septembra Ministru kabineta noteikumiem Nr. 588 “Dokumentu izstrādāšanas un noformēšanas kārtība”.
	4. Izsoles dalībnieka (vai tā pilnvarotā pārstāvja) paraksts uz Pieteikuma dalībai izsolē apliecina tā pilnīgu iepazīšanos ar šo Nolikumu, tā pielikumiem, tajā skaitā ar apstiprināto līguma projektu Nolikumam pievienotajā redakcijā, kā arī faktu, ka tam minētie dokumenti ir pilnībā saprotami.
	5. Pieteikumu var nosūtīt pa pastu, iesniegt elektroniski vai klātienē, ievērojot sekojošo:
		1. Pieteikumu iesniedz elektroniskā dokumenta formā, parakstot to ar drošu elektronisko parakstu un ar laika zīmogu[[1]](#footnote-1) ne vēlāku par 2022. gada 14. decembrim plkst. 15:00 un līdz tās pašas dienas plkst. 15:00, nosūtot uz e-pasta adresi issp@cfi.lu.lv ar norādi “Pieteikums CFI intelektuālā īpašuma izsolei. Neatvērt līdz 2022. gada 14. decembrim plkst. 15:00”. Ja pieteikums vai tam pievienotie dokumenti ir parakstīti ar ārvalstīs izsniegtu drošu elektronisko parakstu, papildus jānorāda adrese, kurā var pārbaudīt elektronisko dokumentu, kas parakstīts ar drošu elektronisko parakstu.
		2. Pieteikumu nosūta ierakstītā vēstulē pa pastu vai iesniedz personīgi slēgtā aploksnē CFI sekretariātā, Ķengaraga iela 8 (2.stāvs), Rīga, LV – 1063, Rīgā līdz 2022. gada 14. decembrim plkst.15:00. Pasta sūtījumam jābūt nogādātam 3.5.2. punktā noteiktajā vietā un termiņā. Izsoles dalībnieks pats personīgi uzņemas nesavlaicīgas piegādes risku. Iesniedzot Pieteikumu klātienē, jāņem vērā CFI sekretariāta darba laiks (darba dienās no pl.9:00 -17:00), vēlams iepriekš saskaņojot ierašanās laiku.
		3. Pieteikumu nosūtot pa pastu vai iesniedzot klātienē Izsoles dalībnieks piedāvājumu par Izsoles objektu ar Nolikumā norādītajiem dokumentiem ievieto slēgtā aploksnē, uz tās norādot: “Pieteikums CFI intelektuālā īpašuma izsolei. Neatvērt līdz 2022. gada 14. decembrim plkst. 15:00 .” Uz aploksnes norādāms Izsoles dalībnieka nosaukums, rekvizīti un kontaktinformācija.
	6. Saņemtie pieteikumi tiek reģistrēti to saņemšanas secībā.
	7. Pieteikumi, kas tiks iesniegti (iesūtīti) pēc Nolikuma 3.5. punktā noteiktā termiņa, netiks pieņemti, un bez atvēršanas tiks atdoti vai nosūtīti atpakaļ Izsoles dalībniekam. Līdz noteiktā termiņa beigām Izsoles dalībnieks savu Pieteikumu var atsaukt rakstiskā veidā, iesniedzot vēstuli personīgi CFI sekretariātā vai nosūtot to pa pastu uz iepriekš norādīto adresi vai sūtot ar drošu elektronisko parakstu parakstītu elektronisko vēstuli uz iepriekš norādīto e-pasta adresi.
	8. Izsoles komisija Pieteikumus atvērs 2022. gada 14. decembrī plkst. 15:00.
	9. Pieteikumu atvēršanas Komisijas sēde ir atklāta un notiek tiešsaistē platformā MS Teams. Iesniegumu par dalību Pieteikuma atvēršanas Komisijas sēdē iepriekš jāpaziņo CFI sekretariātam (e-pasts: issp@cfi.lu.lv, norādot e-pastā “Izsolei”) līdz 2022. gada 14. decembrim plkst. 13:00 (EET). Pēc visu pieteikumu atvēršanas un piedāvāto izsoles cenu nosaukšanas atklātā Komisijas sēdes daļa tiek slēgta. Pieteikumu izskatīšana un lēmuma pieņemšana notiek slēgtā sēdē.
2. Izsoles Pieteikumu izvērtēšana
	1. Izsoles Komisija pārbauda, vai izsoles prasībām atbilstošie Pieteikumi satur visu šajā Nolikumā izklāstīto informāciju (Izsoles dalībnieka rekvizīti, solītā Izsoles objekta cena, piekrišana piedāvātajam līgumam) un vai iesniegtais Pieteikums atbilst Nolikuma prasībām.
	2. Izsoles komisija ir tiesīga izslēgt no dalības izsolē Pieteikumus, kuri nesatur visu šajā Nolikumā pieprasīto informāciju, vai iesniegtā informācija neatbilst šī Nolikuma prasībām.
	3. Nolikuma prasībām atbilstošie Pieteikumi tiks salīdzināti un vērtēti pēc visaugstākās piedāvātās Izsoles objekta cenas (procentos, līdz diviem cipariem aiz komata), ņemot vērā Izsoles dalībnieku piedāvāto fiksēto maksājumu kopsummu, EUR.
	4. Ja vairākiem Izsoles dalībniekiem būs vienādas visaugstākās cenas, Izsoles komisija rakstiski piedāvā Izsoles dalībniekam, kura Pieteikums ir saņemts pirmais, slēgt līgumu atbilstoši tā nosolītajai visaugstākajai izsoles objekta cenai.
	5. Visa izsoles norise, t.i., piedāvājumu atvēršana, Izsoles dalībnieku atlase, piedāvājumu vērtēšana un lēmuma pieņemšana tiek protokolēta. Izsoli vada izsoles komisijas priekšsēdētājs, kurš iepazīstina klātesošos ar sevi un komisijas sastāvu. Izsoli protokolē izsoles komisijas sekretāre. Izsoles priekšsēdētājs nosauc Izsoles objektu. Visi komisijas locekļi paraksta apliecinājumu, ka nav ieinteresēti kāda konkrēta Izsoles dalībnieka uzvarā.
	6. Izsoles Pieteikums tiek atzīts par nederīgu, ja Izsoles dalībnieka piedāvātā fiksēto maksājumu kopsumma ir zemāka par Nolikumā norādīto Izsoles objekta sākumcenu.
	7. Izsole atzīstama par notikušu bez rezultāta, ja nav pieteicies neviens Izsoles dalībnieks.
	8. Izsoles komisija pēc Pieteikumu izvērtēšanas e-pasta vēstulē paziņo rezultātus visiem Izsoles dalībniekiem un publicē informāciju par izsoles rezultātiem CFI mājas lapā sadaļā “Izsoles”.
3. Līguma slēgšana
	1. Pēc Izsoles rezultātu paziņošanas Izsoles dalībniekam – Izsoles uzvarētājam ar CFI 10 (desmit) darba dienu laikā jānoslēdz līgums (Pielikums Nr. 4). Izsoles uzvarētāja piedāvātās izmaiņas līgumā var tikt akceptētas, ja nemainās kopējie CFI ieņēmumi – izsolē piedāvātā cena un līguma izpildes termiņš.
	2. Ja Izsoles uzvarētājs noteiktajā termiņā līgumu nav parakstījis, CFI atkārtoti uzaicina Izsoles uzvarētāju noslēgt līgumu 3 (trīs) darba dienu laikā. Ja arī pēc atkārtota uzaicinājuma Izsoles uzvarētājs līgumu nav parakstījis, tiek uzskatīts, ka Izsoles uzvarētājs ir atteicies slēgt līgumu. Tādā gadījumā CFI ir tiesības piedāvāt slēgt līgumu Izsoles dalībniekam, kurš solījis nākamo augstāko cenu.
	3. Par 5.2. punktā minēto gadījumu CFI paziņo Izsoles dalībniekam, kurš nosolījis nākamo augstāko cenu, un viņam 1 (vienas) nedēļas laikā no CFI paziņojuma saņemšanas brīža jāiesniedz CFI rakstveida atbilde, vai viņš piekrīt slēgt līgumu par paša nosolīto augstāko cenu.
	4. Ja 5.3.punktā noteiktajā laikā CFI netiek saņemta Izsoles dalībnieka, kurš nosolījis nākamo augstāko cenu, piekrišana līguma slēgšanai par paša nosolīto augstāko cenu, Izsoles dalībnieks, kurš nosolījis nākamo augstāko cenu, zaudē līguma slēgšanas tiesības, bet Izsoles komisija lemj par Izsoles atzīšanu par nenotikušu.
	5. Ja Izsoles objekts izsolē netiek nosolīts, tad Izsoles komisijai ir tiesības veikt atkārtotu izsoli.
	6. Sūdzības par Izsoles komisijas lēmumiem vai tās darbību var iesniegt izskatīšanai CFI Ķengaraga ielā 8, Rīga, LV – 1063 vai ar drošu elektronisko parakstu parakstītu sūdzību elektroniski nosūtot uz e-pasta adresi: issp@cfi.lu.lv 7 (septiņu) dienu laikā pēc izsoles. CFI izskata sūdzību 7 (septiņu) darba dienu laikā un sniedz atbildi.
	7. Pēc līguma noslēgšanas un līgumā noteiktā nodošanas-pieņemšanas akta parakstīšanas pretenzijas par Izsoles gaitu vai Izsoles objektu netiek pieņemtas.
	8. Nosolīto Izsoles objekta cenu Izsoles uzvarētājam ir jāmaksā atbilstoši līguma noteikumiem. Ja samaksa netiek veikta atbilstoši līgumā noteiktajai maksājuma kārtībai, CFI ir tiesības vienpusēji atcelt līgumu un atgūt īpašumtiesības uz intelektuālo īpašumu. Gadījumā, ja līgums tiek atcelts, CFI ir tiesības organizēt atkārtotu izsoli.

Nolikuma pielikumi:

1 Intelektuālā īpašuma apraksts (Pielikums Nr.1).

2. Pieteikums dalībai izsolē (Pielikums Nr. 2).

3. Apliecinājumu forma (Pielikums Nr. 3).

4. Līguma projekts (Pielikums Nr. 4).

1. Uzticamības pakalpojumu sniedzēju (Trust Service Providers), kuri ir kvalificēti piešķirt digitālo identitāti Eiropā (eID) atbilstoši ES regulai Nr. 910/2014, saraksts un to sniegtie pakalpojumi pieejami šeit: <https://esignature.ec.europa.eu/efda/tl-browser/#/screen/home>. Pēc digitālā ID saņemšanas pie sarakstā norādītajiem pakalpojumu sniedzējiem, dokumentus var elektroniski parakstīt, piemēram, izmantojot Adobe Acrobat Reader DC, Adobe Acrobat DC vai Adobe Sign. Digitālā ID pakalpojumu sniedzēji ārpus Eiropas Savienības <https://helpx.adobe.com/acrobat/kb/approved-trust-list1.html>. [↑](#footnote-ref-1)